Stroper met renosterhoring betrapKonstabels Baloyi Jimmy en Baloyi Henny by die renosterhoring. ŉ 35-jarige man is Dinsdagaand in hegtenis geneem nadat ŉ renosterhoring in sy besit gevind is. Kolonel Ronel Otto, ŉ polisiewoordvoerder van Limpopo, sê die man is naby Namakgale, naby Phalaborwa, in hegtenis geneem. “Die polisie het op ŉ wenk van die publiek reageer dat ŉ voertuig met beweerde stropers op pad was na ŉ wildsplaas naby Phalaborwa. ŉ Padblokkade is opgestel en die bestuurder van die voertuig is vasgetrek, kort nadat hy die stropers afgelaai het,” het Otto gesê. Die bestuurder van die voertuig het inligting aan die polisie verskaf wat tot die inhegtenisname van die verdagte gelei het. Hy het in bosse tussen Micah en Namakgale weggekruip. Twee verdagtes het daarin geslaag om weg te kom en die polisie is besig om hulle te soek. “Die verdagte is met ŉ renosterhoring, ŉ jaggeweer en ammunisie betrap. Dit is nog nie seker op watter wildsplaas die renoster doodgemaak is nie en geen karkas is nog gevind nie,” het Otto bygevoeg. Die voertuigbestuurder en verdagte moet Donderdag in die Phalaborwa-landdroshof verskyn.